Sannieshof-plaasaanval: Ses weer in hofBC en Marlette Greyling. Foto: Verskaf Ses verdagtes verskyn weer Vrydag in die Delareyville-landdroshof op aanklag van moord, poging tot moord en huisbraak ná ŉ plaasmoord by Leeukuil-plaas naby Sannieshof in Noordwes. France Kubone (26), Tebogo Mogolotsane (28), Small Mokgele (29), Zacharia Nyalimathe (33), Musona Nyathi (35) en Joseph Zakenya (32) is op 18 Mei in Sannieshof en Ottosdal in hegtenis geneem ná ŉ uitgebreide ondersoek. Hulle het reeds in die hof verskyn en twee van die verdagtes het aangedui dat hulle om borgtog wil aansoek doen. ŉ Skootrekenaar en drie selfone wat vermoedelik tydens die voorval geroof is, is tydens hul inhegtenisneming in hul besit gevind. Maroela Media het vroeër berig BC Greyling (59) en sy vrou Marlette (57) en BC se ma, Magdaleen Greyling (87), het op 16 Mei omstreeks 19:30 die aand aan tafel gesit besig met aandete terwyl hulle nuus gekyk het. Drie verdagtes het toegang tot die huis verkry deur een van die slaapkamers se groot vensters te breek. Drie het glo buite die huis gewaak. BC het gaan ondersoek instel en was skaars in die portaal toe ŉ verdagte hom trompop in die bors geskiet het sonder om ŉ woord te sê. Marlette is tydens die voorval in haar regterblad geskiet. Die koeël is links bó haar buik uit en het een van haar longe skrams gemis. Magdaleen het na die sitkamer gevlug en het onder ŉ tafel weggekruip. BC is op die toneel dood. Marlette moes na ŉ hospitaal geneem word en is op 19 Mei ontslaan. Magdaleen is ongedeerd maar getraumatiseerd. Die verdagtes het met vuurwapens, drie selfone en die egpaar se bakkie van die toneel gevlug en het ontsnap deur van ŉ dienspad langs ŉ spoorlyn gebruik te maak om blokkades wat deur omliggende boere gestel is te vermy. Die bakkie is later verlate naby Ottosdal opgespoor. Lees alle vorige berigte oor Sannieshof op Maroela Media.